Broj: 711-I-741-M-119/22-02-21

Zagreb, 04. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Sanje Glavan, privremene ravnateljica ustanove Centar za razvoj i edukaciju Poličnik,** za davanjem mišljenja,na 162. sjednici održanoj dana 04. ožujka 2022.g. daje sljedeće

**MIŠLJENJE**

**Ravnatelj i članovi upravnog vijeća** **ustanove Centar za razvoj i edukaciju Poličnik nisu obveznici u smislu članka 3. ZSSI-a.**

Obrazloženje

Zahtjev za mišljenjem podnijela je Sanje Glavan, privremena ravnateljica ustanove Centar za razvoj i edukaciju Poličnik. U knjigama ulazne pošte Povjerenstva zahtjev je zaprimljen 24. veljače 2022.g. pod poslovnim brojem 711-U-3256-M-119/22-01-5, povodom kojeg se vodi predmet broj M-119/22.

U predmetnom zahtjevu podnositeljica traži mišljenje povjerenstva da li Centar za razvoj i edukaciju Poličnik podliježe ZSSI-u, te pojašnjava da se radi o poduzetničkom inkubatoru koji je registriran kao ustanova i proračunski korisnik Općine Poličnik.

Povjerenstvo je izvršilo uvid u Odluku o osnivanju ustanove Centar za razvoj i edukaciju Poličnik objavljenu u „Službenom glasniku Općine Poličnik“, broj 03/20., koju je donijelo Općinsko vijeće Općine Poličnik.

U članku 2. Odluke o osnivanju ustanove Centar za razvoj i edukaciju Poličnik navedene su djelatnosti te ustanove, i to: razvoj malog i srednjeg poduzetništva i jačanje gospodarske aktivnosti temeljene na pčelinjim proizvodima, omogućavanje pristupa visokokvalitetnim uslugama kroz organiziranje radionica, seminara, stručnih treninga, konferencija, sajmova, izložbi, okruglih stolova i javnih predavanja, generiranje i razvijanje znanja o pčelinjim proizvodima kao potencijalu poslovanja u području prehrambene, farmaceutske, kozmetičke i drugih industrija, omogućavanje i unapređivanje transfera znanja poduzetnicima u svim njihovim razvojnim fazama, i druge s istim povezane različite aktivnosti i usluge.

Člankom 7. Statuta Centar za razvoj i edukaciju Poličnik navodi se da isti može obavljati i druge djelatnosti koje služe obavljanju upisanih djelatnosti, ako se one u manjem opsegu ili uobičajeno obavljaju uz upisanu djelatnost, dok je u članku 8. statuta navedeno da ustanova ne obavlja djelatnosti radi stjecanja dobiti.

Tijela Centra za razvoj i edukaciju Poličnik, sukladno članku 10. Statuta ustanove, su Upravno vijeće i ravnatelj.

Uvidom u izvadak iz sudskog registra Trgovačkog suda u Zadru, utvrđeno je da je Centar za razvoj i edukaciju Poličnik ustanova koja obavlja gore navedene djelatnosti te da je njezin osnivač Općina Poličnik.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Člankom 3. ZSSI-a određen je krug obveznika na koje se primjenjuju odredbe toga Zakona. Osim obveznika navedenih u stavku 1. toga članka, sukladno stavku 2. istog članka odredbe ZSSI-a primjenjuju se i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

Sukladno osnivačkim aktima i Statutu ustanove, utvrđeno je da je Centar za razvoj i edukaciju Poličnik neprofitna ustanova čije su djelatnosti usmjerene razvoju malog i srednjeg poduzetništva i jačanju gospodarske aktivnosti temeljene na pčelinjim proizvodima, edukacijskih djelatnosti, te s istim povezanih drugih različitih aktivnosti i usluga.

Člankom 3. ZSSI-a nije propisano da bi ravnatelji ili članovi upravnih vijeća ustanova osnovanih od strane jedinice lokalne ili područne (regionalne) samouprave koje se bave djelatnostima iz područja djelovanja ustanove Centar za razvoj i edukaciju Poličnik bili obveznici u smislu odredbi istog Zakona, te ih stoga ne obvezuju njegove odredbe.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Sanja Glavan, putem mail adrese
2. Objava na internetskoj stranici Povjerenstva
3. Pismohrana